Publication: Magyar Közlöny
Issue: MK-2000-88 (Year: 2000, Number: 88)
Era: 1990-2004
Section: határozat (OGY), mely az államtitokról és a szolgálati titokról szóló 1995. évi LXV. törvény (Ttv.) előtt született, nincs összhangban
Paragraph Index: 1333

határozat (OGY), mely az államtitokról és a szolgálati titokról szóló 1995. évi LXV. törvény (Ttv.) előtt született, nincs összhangban a titokszabályozás általános szabályaival. Ez különösen a bizottsági ülésekkel kapcsolatban vet fel aggályokat. Zárt bizottsági ülés elrendeléséhez egyszerű többségi szavazat elegendő, és a Házszabály 78. §-a alapján az ilyen ülésről jegyzőkönyvet készíteni nem kötelező. Ez pedig azt jelenti, hogy rögzítés hiányában azok a közérdekű adatok, amelyek a bizottság zárt ülésén elhangzanak, soha nem válnak megismerhetővé. A Házszabály szerint: ha a zárt ülésről jegyzőkönyv készül, a jegyzőkönyvnek az államtitkot, szolgálati titkot, illetőleg nyilvánosságra nem hozható, egyéb adatot tartalmazó részét az elnök titkos iratként kezeli. Azt azonban nem határozza meg a Házszabály, milyen egyéb adatok és meddig kezelhetők titkos iratként. (658/A/1998) Kié a közérdekű információ, és mennyi az ára? A korábbi évekhez hasonlóan 1999-ben is felmerült az a kérdés, hogy voltaképpen kié az állami és egyéb közfeladatot ellátó szervek kezelésében lévő közérdekű adat, és az adatot megismerni akarónak kell-e — és mennyit — fizetnie. Az Avtv. 20. § (3) bekezdése kimondja, hogy a közérdekű adat közléséért az adatkezelő szerv vezetője legfeljebb a közléssel kapcsolatban felmerült költség mértékéig állapíthat meg költségtérítést. A törvény szerint az adatok előállítása esetenként külön költségterhet róhat az adatközlésre kötelezett szervre, aminek megtéríttetése indokolt, hiszen ilyen kérést bárkinek a részére és akárhányszor teljesíteni kell. (A költség mértéke általánosan nem állapítható meg, de ismétlődő, szokásossá váló adatközlésekre a szerv vezetője azt akár díjszabásszerűen megállapíthatja.) A hiányos jogi szabályozás és az a tény, hogy számos állami szervnek jelentős költségvetési bevételt kell produkálnia, arra sarkallhatja e szerveket, hogy olyan magas térítési díjat szabjanak meg, amely egy magánszemély vagy egy civil szervezet számára megfizethetetlen. A Környezetvédelmi Minisztérium közigazgatási államtitkárának felkérése alapján az adatvédelmi biztos állást foglalt a költségvetési szervként működő Országos Meteorológiai Szolgálat (OMSZ) kezelésében lévő közérdekű adatok nyilvánossága és a közlésükért felszámolható díj ügyében. Eszerint a közérdekű adatok közlése nem tekinthető igazgatási szolgáltatásnak, ezért arra

Source: https://magyarkozlony.hu/hivatalos-lapok/63892c428cf7f1b210cc6c71652ac2f56b85705e/dokumentumok/98a4f1bd82a98352d2f45a14582d24042e49826a/letoltes